**Likovi:** Hamlet, duh oca, Klaudije, Gertruda, Ofelija, Laert, Polonije, Horacije, Rozenkranc, Gildenstern, Fortinbras, Bernard, Marcel

## Analiza likova

**Hamlet**

Tragični lik kraljevića Danske prati sukobe koji su bili vrlo dramatični i pogubni. Svi sukobi koji se dešavaju u Šekspirovoj tragediji „Hamlet“ prenose se na shvatanje života i sveta uopšte, na traženje izlaza u ludilu i smrti. U toj činjenici se nalazilo spasonosno razrešenje od patnji, muka i stradanja na zemlji ili bežanja od odgovornosti koja je nametnuta glavnom liku.

Tragični ishod u samoj tragediji proizilazi iz radnje, dok sama radnja proizilazi iz samih likova, odnosno unutrašnjih pobuda pojedinih muškaraca i žena koji su učesnici u dramskom raspletu. Na početku drame Šekspir svoje likove postavlja u međusobnu dramu odnosa. Svaka dalja promena u tim odnosima, i u samom Hamletu, su različite reakcije na početnu situaciju, kada je saznao ko mu je ubio oca. Reakcije likova izazivaju sukobe. Događaji i postupci glavnog junaka dovode do katastrofe, do njegove smrti. Tako dolazimo do zaključka da je sam lik uzročnik svog tragičnog kraja.

Ono što posebno utiče na događaje u tragediji jeste pitanje Hamletovog stanja svesti. Abnormalna stanja, ludilo, hodanje u snu ili halucinacije teraju likove da čine stvari koje su povezane sa ishodom događaja. Ta stanja izraz su karaktera i samog glavnog junaka. Hamlet glumeći ludilo odlazi kod Ofelije i njene reči nam vrlo živo dočaravaju taj susret. Ofelijine reči nam opisuju hamletovo duševno stanje viđeno kroz svoju dušu i time nam je pisac oslikao unutrašnji svet dva bića.

Šekspir nam u monolozima uspešno daje dubinu Hamletovog lika. Njegova nedokučivost izvire iz monologa i zbog toga ne možemo shvatiti da li Hamlet glumi ludilo ili su ga događaji zaista promenili. Njegov lik je složen i protivurečan. Skoro uvek ga vidimo pod teretom nekog snažnog opisivanja, pod velikim psihološkim pritiskom, na ivici rastrojstva. Često je skriven pod maskom ludila ili je uhvaćen u zamku oholosti.

Iz primera drugih likova može se naslutiti kakav je Hamlet bio pre nego što je na njegova leđa stavljen težak teret kažnjavanja zločinca. Iz Ofelijinih reči saznajemo da je bio bistro oko dvora, vojske mač, njegove reči su bile reči mudrosti i znanja, cvet i nada države, primer vaspitanja, ogledalo mode, svim očima uzor i cilj. Kasnije ipak Hamleta nalazimo neodlučnog i pasivnog, ali opet kada treba Hamlet je vrlo odlučan. On za duhom polazi bez straha i oklevanja, ubija Polonija uveren da je to kralj, falsifikuje pismo. Svi ovi postupci nam nameću misao da Hamlet nije skrenuo sa uma.

Hamlet je u mnogim situacijama priseban i čini nam se da se pravi lud. Za vreme sprovođenja „igre u igri“ on se ponaša neobično, ali to je očigledno deo njegove taktike jer se nalazi pred očima celog dvora. Kada kralj prekine izvođenje predstave, iznenađen scenama, svi osim Hamleta i Horacija odlaze i maske se skidaju. Nema više potrebe za pretvaranjem. Ipak Hamlet se ne vraća u normalno stanje, njegovo ponašanje je i dalje malo čudno.

Hamletovo ludilo u tragediji je i pravo i pretvarano, on je u određena stanja ipak dolazio nevoljno, ali i smišljeno. Ta stanja je koristio kao taktiku. Poznato je da tragedija pripada vrsti „tragedije osvete“ gde se dešavaju dva zločina, zločin negativnog junaka koji dovodi do potrebe da se izvrši osveta i drugi zločin, sam čin osvete. Svaki Hamletov postupak proizilazi iz nemoći njegovog bića da se izbori sa božjom voljom i pravdom, i nametnutim principima društva i očevom smrti.

„Hamletovski kompleks“ možemo pronaći u svim vrstama književnosti, kako u prozi tako i u poeziji. Takva književnost nam donosi pobudu junaka protiv zla i nepravde, a isto tako protiv uređenja života i sveta. Odvratnost prema laži, licemerju življenja. U isto vreme u tragediji Hamleta nalazimo i odlučnog i hrabrog, i neodlučnog i slabe volje, odnosno povučenog pred odlučnim činom koji je sav sadržan u njegovoj čuvenoj rečenici „Biti il’ ne biti.“

Domaci zadatak – pismeno obradite teme -

1.Da sam ja Hamlet…

2.Hamletov put do istine….

3. Kriticki osvrt na Hamletov lik – sa cim se slazem sa Hamletom, sa cim se ne slazem..